魯墟行
作者：蘇泂
朝代：宋

paragraphs: 今茲水用事，簷雨四十日。
禱祈遍羣望，魚蟹入家宅。
小民例煎迫，在在絕粒食。
聖人制邦國，休養覬生活。
本根者州縣，父母資牧伯。
夫何失其理，致使爲盜賊。
犯之復無赦，恐負天地德。
昨來諸暨變，本以鹺故得。
有司屢殺戮，勢欲與之敵。
民生各良性，豈獨肆凶慝。
饑寒迫於後，妻子時動色。
那知刀鋸威，乃甚溝壑厄。
市人起相戰，爭利初毆擊。
吾非志剽掠，解后有其迹。
王官亦人耳，聞此宜隠惻。
不然罹憲網，無暇謀復出。
嗚呼不得已，天下蓋非一。
橫尸類雞狗，斬刈遽狼藉。
頗聞動官軍，餘黨收捕急。
儻非勸本務，有死民不易。
是時天復雨，省宰到層畢。
夫民使之飽，不飽亦吾匹。
丁寧善其生，淚下死魂魄。